Suomen Valmentajat

**Suomen Valmentajat** on suomalainen yhdistys, joka toimii urheiluvalmentajien valtakunnallisena edunvalvojana ja kehittäjänä. Yhdistyksen tavoitteena on edistää valmentajien osaamista, arvostusta ja yhteisöllisyyttä sekä kehittää suomalaista valmennuskulttuuria.

Järjestö on perustettu vuonna 1975. Järjestöön kuuluu noin 3500 valmentajaa eri lajeista sekä organisaatiojäseninä urheiluseuroja, lajiliittoja ja liikunta-alan yrityksiä. Järjestö toimii yhteistyössä 25  eri lajin valmentajayhteisön kanssa.

## Historia
Suomen Valmentajat ry perustettiin vuonna 1975. Yhdistyksen juuret ulottuvat Ellivuoren olympiavalmentajaseminaareihin 1970-luvulla, jossa Jukka Uunilan näkemykset urheiluvalmennuksen kehittämisestä ja Kallu Tuomisen käytännön toimet saivat aikaan yhdistyksen perustamisen. Ajatus kaikkien lajien valmentajien yhdistyksestä nousi konkreettisesti esiin Olympiavalmentajaseminaarissa syksyllä 1974 ja keväällä 1975.

Yhdistyksen perustamisen valmistelun saivat tehtäväkseen Kalervo af Ursin, Kari Sinkkonen ja Reino Rinne. Perustamissopimus allekirjoitettiin Seinäjoen Kalevan kisoissa 20.7.1975. Yhdistysrekisteriin Suomen Valmentajat merkittiin 22.10.1975 ja ensimmäinen hallitus nimettiin kaksi päivää myöhemmin Ellivuoressa.

Aluksi yhdistyksen jäseniksi pääsivät vain harvat. Jäsenkriteereinä olivat korkea liikunnallinen koulutustaso, olympiatasoinen valmennustehtävä, SM-tasoiset valmennettavat, kunnioittava hakemus ja kaksi suosittelijaa. Tiukkojen kriteerien vuoksi yhdistykselle muodostui pienen piirin salaseuran maine. Vuonna 1999 jäsenyys avattiin kaikille urheiluvalmentajille. Samana vuonna yhdistys liittyi kansainvälisen kattojärjestön ICCE:n jäseneksi. Jäsenmäärä alkoi kasvaa voimakkaasti ja ensimmäiset työntekijät palkattiin 2000-luvun alkuvuosina. Valmennuksen muuttumiseen palkkatyöksi reagoitiin perustamalla Suomen Ammattivalmentajat SAVAL vuonna 2002.

## Puheenjohtajat
Järjestön puheenjohtajina ovat toimineet aikajärjestyksessä Kalervo af Ursin, Kari Sinkkonen, Heikki Kantola, Matti Pulli, Erkka Westerlund, Jukka Lahtinen, Pasi Sarkkinen, Kari Niemi-Nikkola ja Jorma Kemppainen. Vuonna 2023 Toni Kallio aloitti toimikautensa kymmenentenä puheenjohtajana.

## Yhteistyökumppanit ja hankkeet
Suomen Valmentajat tekee yhteistyötä useiden organisaatioiden kanssa tukeakseen valmentajien osaamista, koulutusta ja jäsenpalveluja. Yhteistyö kattaa sekä kaupallisia kumppanuuksia että koulutus- ja kehittämishankkeita.

Yhdistys on tehnyt yhteistyötä muun muassa teknologia- ja urheiluvälinevalmistaja Garminin kanssa, jonka kautta jäsenille on tarjottu valmennustyöhön liittyviä välineitä ja elektroniikkaa.

Järjestön yhteistyökumppanina on myös Fais Finland Oy, joka toimittaa Suomen Valmentajat ry:n jäsenistölle virallisia vaatteita ja tekstiilejä.

Koulutuksen ja osaamisen kehittämisessä Suomen Valmentajat tekee yhteistyötä useiden urheiluopistojen kanssa, kuten Varalan Urheiluopiston, Kisakallion Urheiluopiston ja Lapin urheiluopiston Santasportin kanssa. Psyykkisen valmennuksen ja valmentajien hyvinvoinnin teemoissa yhteistyötä on tehty myös alan koulutus- ja asiantuntijaorganisaatioiden kanssa.

Kansainvälisellä tasolla Suomen Valmentajat on mukana eurooppalaisessa *A Fairer Coaching* -hankkeessa, jonka tavoitteena on edistää tasa-arvoa, avoimuutta ja eettisiä toimintatapoja valmennuksessa.

## Lähteet